কাজের সূত্রে ফেলু আর ব্যোমকেশ দুজনকেই পুলিসের সঙ্গে বোঝাপড়া করে চলতে হয়েছে। পুলিসের সঙ্গে ব্যোমকেশের সম্পর্ক ছিল অম্ল-মধুর। ইংরেজ পুলিশ কমিশনার ব্যোমকেশকে স্নেহের চক্ষে দেখতেন। আবার বিধু দারোগা বা প্রণব দারোগার সঙ্গে তার সম্পর্ক ছিল আদায়-কাঁচকলায়। অন্যদিকে এ-কে-রে, কিম্বা পুরন্দর পাণ্ডে, ভবানী দারোগার বা রাখাল দারোগার সঙ্গে তার সম্পর্ক বেশ ভাল ছিল। ফেলুর সঙ্গে কিন্তু প্রায় সব পুলিশ অফিসারেরই মোটামুটি ভাল সম্পর্ক ছিল। খালি একবার ইন্সপেক্টর বিশ্বাসের সঙ্গে একটু যা কথা কাটা-কাটি হয়েছিল (‘রয়েলবেঙ্গল রহস্য’)।